b"\n_START_ARTICLE_\nEscut de Garcia\n_START_SECTION_\nDisseny\n_START_PARAGRAPH_\nLa composici\xc3\xb3 de l'escut est\xc3\xa0 formada sobre un fons en forma de quadrat recolzat sobre un dels seus v\xc3\xa8rtexs, anomenat escut caironat, segons la configuraci\xc3\xb3 difosa a Catalunya i d'altres indrets de l'antiga Corona d'Arag\xc3\xb3 i adoptada per l'administraci\xc3\xb3 a les seves especificacions per al disseny oficial dels municipis dels ens locals. \xc3\x89s de color groc (or), amb un dibuix d'una garsa, omplint el m\xc3\xa0xim d'espai possible i sense tocar les vores de l'escut, representada de perfil i mirant a la destra de l'escut, que \xc3\xa9s l'esquerra de l'observador; \xc3\xa9s de color blau (atzur) i amb el bec (becada) i les potes (membrada) de color negre (sable). La part superior de l'escut (el cap) t\xc3\xa9 una al\xc3\xa7ada igual a un ter\xc3\xa7 de l'ample, i tamb\xc3\xa9 \xc3\xa9s de color negre (sable)._NEWLINE_L'escut est\xc3\xa0 acompanyat a la part superior d'un timbre en forma de corona mural, que \xc3\xa9s l'adoptada pel Departament de Governaci\xc3\xb3 d'Administracions Locals de la Generalitat de Catalunya per timbrar gen\xc3\xa8ricament els escuts dels municipis. En aquest cas, es tracta d'una corona mural de vila, que b\xc3\xa0sicament \xc3\xa9s un llen\xc3\xa7 de muralla groc (or) amb portes i finestres de color negre (tancat de sable), amb vuit torres merletades, de les quals se'n veuen cinc.\n_START_SECTION_\nHist\xc3\xb2ria\n_START_PARAGRAPH_\nL'escut va ser aprovat el 4 d'agost de 1987 i publicat al DOGC n\xc3\xbamero 889 de 14 de setembre del mateix any._NEWLINE_L'escut est\xc3\xa0 representat sobre les armes dels Enten\xc3\xa7a (d'or, el cap de sable), senyors de la baronia a la qual pertanyia la fortificaci\xc3\xb3 de Garcia. La garsa \xc3\xa9s un senyal parlant referent al nom de la vila."